

VLADA REPUBLIKE HRVATSKE

Zagreb, 3. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma i sporta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti za isticanje kandidature za organizaciju Svjetskog prvenstva u reliju – „World Rally Championship“ (WRC) za 2026. i 2027. godinu  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 56. stavka 6. Zakona o sportu („Narodne novine“, broj 141/22.) i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/20. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**O D L U K U**

**o davanju suglasnosti za isticanje kandidature za organizaciju**

**Svjetskog prvenstva u reliju – „World Rally Championship“ (WRC) za 2026. i 2027. godinu.**

**I.**

Daje se suglasnost Auto klubu CRO Dakar Team za isticanje kandidature za organizaciju Svjetskog prvenstva u reliju – „World Rally Championship“ (WRC) za 2026. i 2027. godinu u Republici Hrvatskoj, sukladno zamolbi Auto kluba CRO Dakar Team.

**II.**

U slučaju dodjele domaćinstva Svjetskog prvenstva u reliju – „World Rally Championship“ (WRC) za 2026. i 2027. godinu Auto klubu CRO Dakar Team, osigurat će se financijska sredstva za sufinanciranje troškova organizacije u ukupnom iznosu od 4.000.000,00 eura, od čega je iznos od 2.000.000,00 eura za 2026. planiran u Državnom proračunu Republike Hrvatske za 2024. godinu i projekcijama za 2025. i 2026. godinu, dok će se sredstva do 2.000.000,00 eura za 2027. planirati u Državnom proračunu Republike Hrvatske za 2025. godinu i projekcijama za 2026. i 2027. godinu, u okviru financijskog plana Ministarstva turizma i sporta.

**III.**

Zadužuje se Ministarstvo turizma i sporta za provedbu ove Odluke.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Auto klub CRO Dakar Team dostavio je 30. kolovoza 2024. Ministarstvu turizma i sporta zamolbu za suglasnost Vlade Republike Hrvatske za isticanje kandidature za organizaciju Svjetskog prvenstva u reliju – „World Rally Championship“ (WRC) za 2026. i 2027. godinu u Republici Hrvatskoj. Navedeni zahtjev i pripadajući elaborat o sportskoj, društvenoj i ekonomskoj opravdanosti organizacije međunarodnog natjecanja „WRC CROATIA RALLY“ sadrži i zamolbu za sufinanciranje predmetnog natjecanja iz sredstava državnog proračuna u ukupnom iznosu do 4.000.000,00 eura, od čega 2.000.000,00 eura za 2026. godinu i 2.000.000,00 eura za 2027. godinu.

Svjetsko prvenstvo u reliju - World Rally Championship (WRC) je najpopularnije automobilističko natjecanje u svijetu uz Formulu 1 (F1 - FIA Formula One World Championship) i jedno od najvećih međunarodnih sportskih natjecanja kojima je Hrvatska bila domaćin u posljednjih 35 godina. WRC Croatia Rally se u Hrvatskoj održava od 2021. godine te se u četiri uzastopne godine odvijalo u gradu Zagrebu i pet županija. Ovo natjecanje u vlasništvu je i pod upravom Međunarodne automobilističke federacije (FIA), a prvo je održano 1973. godine te je drugo najstarije FIA Svjetsko prvenstvo nakon Formule 1.

Prema podacima organizatora o učincima WRC Croatia Rallyja u četiri izdanja ostvareno je ukupno više od milijardu eura vrijednosti medijske promocije, najmanje 184,7 milijuna eura generirane potrošnje u Republici Hrvatskoj te 28,9 milijuna eura dobitka za državni proračun u 2022. i 2023. godini. Zagreb su posjetile gotovo sve vrhunske svjetske rally zvijezde i njihovi brojni timovi, dok je interes publike ogroman. Dodatna vrijednost WRC Croatia Rallyja je i činjenica kako je Hrvatska dogovorila održavanje natjecanja u proljetnom terminu, odnosno u predsezoni što je izuzetno značajno u ostvarenju strateškog cilja Vlade RH, razvoju cjelogodišnjeg turizma te pozicioniranja Hrvatske kao destinacije koja turiste podizanjem kvalitete svoje ponude privlači turiste tijekom cijele godine. U 2022. godini WRC Croatia Rally privukao je 310.000 posjetitelja, u 2023. godini 400.000, u 2024. godini 450.000, a očekuje se da će u nadolazećim godinama imati i više od 500.000 posjetitelja.

Studija Ekonomskog fakulteta Sveučilišta u Zagrebu „Ekonomski utjecaji WRC Croatia Rally 2023 na prostor središnje Hrvatske“, govori o više od 200.000 ostvarenih noćenja u komercijalnom smještaju, dok je prosječna potrošnja posjetitelja iznosila 209 eura. Prema navedenoj Studiji generiralo se 151 milijun eura ukupnih ekonomskih učinaka te 17 milijuna eura ukupnog proračunskog prihoda, od čega se 84% odnosi na prihode državnog proračuna, a preostali udio od 16% na prihode županijskih i lokalnih proračuna. Osim generiranja potrošnje posjetitelja, novinara i sudionika, paralelno se promovirala atraktivnost krajolika, cestovna infrastruktura te lokalni eno-gastronomski specijaliteti. Međunarodna istraživanja ukazuju i na to da se vrlo veliki dio posjetitelja WRC-a (od 72,2% do 90,9%, službeni podaci WRC Portugal), koji prvi put posjećuju WRC destinaciju, namjeravaju ponovno vratiti u turistički posjet istoj.

Međunarodna automobilistička federacija (FIA) i „WRC Promoter GmbH“ dodijelili su A.K. CRODAKAR TEAM i A.K. D.T. MOTORSPORT izvrsne ocjene za organizaciju četiri WRC utrke (2021. - 2024.) te im je ponuđen ugovor na još tri godine (2025. - 2027.). Dopisom od 22. srpnja 2024. godine Croatia Rally obavještava Ministarstvo turizma i sporta o novom zahtjevu započete procedure za održavanje WRC (World Rally Championship) natjecanja u Hrvatskoj za 2026. i 2027. godinu, unatoč tome što Hrvatska nije uključena u kalendar za 2025. godinu. Također, od FIA-e su dobili i najviše ocjene kao organizatori (tri zvjezdice) za aktivnosti u smanjenju štetnih utjecaja na okoliš, čime doprinose što većoj globalnoj održivosti natjecanja.

Ovom Odlukom Vlada Republike Hrvatske daje suglasnost za isticanje kandidature te u slučaju dodjele domaćinstva Svjetskog prvenstva u reliju – „World Rally Championship“ (WRC) za 2026. i 2027. godinu Auto klubu CRO Dakar Team, financijska sredstva za sufinanciranje troškova organizacije osigurat će se ukupnom iznosu od 4.000.000,00 eura, od čega je iznos od 2.000.000,00 eura za 2026. planiran u Državnom proračunu Republike Hrvatske za 2024. godinu i projekcijama za 2025. i 2026. godinu, dok će se sredstva do 2.000.000,00 eura za 2027. planirati u Državnom proračunu Republike Hrvatske za 2025. godinu i projekcijama za 2026. i 2027. godinu, u okviru financijskog plana Ministarstva turizma i sporta.